Jacob Mark (SF), 2023-11-21:
Det her lovforslag er velkomment.
Jeg har arbejdet for det længe.
SF har længe arbejdet for at afskaffe uddannelsesparathedsvurderingen, og da julen står for døren, har jeg valgt at skrive en tale med et juletema.
Jeg elsker jul, fordi julen lige såvel som det her lovforslag er en skøn nyhed.
Men inden jeg vender mig mod juletemaet, vil jeg jo sige, at der i Danmark de sidste mange år har været en debat om henholdsvis præstationskultur og perfekthedskultur, og det har alt sammen ligesom kredset om, at der er stadig flere unge og børn, der ikke har det godt, som mistrives, bliver stressede og ikke kan komme i skole, fordi de har det så skidt.
Og der har politikerne inde i den her sal ligesom typisk været på den ene eller den anden fløj.
Hvad angår perfekthedskulturen, har svaret til de unge typisk været: I skal bare lade være med at være så perfekte, I skal bare lade være med at være så meget på de sociale medier, I skal bare finde ro i jer selv.
Og så er der den anden fløj, eller hvad man skal sige, nemlig præstationskulturfløjen, som handler om, at vi er nogle, der tror, at den der perfekthedsfølelse vokser ud af noget, og at det betyder noget, når der er stadig flere krav om uddannelsesparathedsvurdering, nationale test, karakterer, uddannelsesloft, fremdriftsreformer og tidligere sprogvurderinger, altså at det betyder noget og kan sætte sig i mennesker.
Men det er ikke så godt med fløje, og det er ikke særlig juleagtigt med fløje, og derfor er det rigtig dejligt at se, at vi nu er ved at enes herinde i Folketinget om, at det måske er både det ene og det andet.
Det er måske både nogle politisk vedtagne strukturer, der er med til at presse vores børn og unge, men det er måske også noget af det, der sker uden for det, politikere er herrer over, som er med til at presse vores børn og unge, lige såvel som det presser voksne, at vi har et samfund, der har voldsomt meget fart på.
Det vigtige ved det her forslag er, at det ændrer på noget af det, politikere har forårsaget, og som har ført til mistrivsel, pres og stress i stedet for god skolegang.
Og nu vil jeg vende tilbage til julen.
Fire låger, fire søndage i advent, er der jo hver gang, og jeg har lige været ude at købe adventsgaver til min kone derhjemme, og derfor blev jeg inspireret til det her.
Den første skolepolitiske låge, som vi åbner her i Folketinget, og som jeg tror kan gøre en forskel for vores børn og unge, er at afskaffe uddannelsesparathedsvurderingen, for den er et symbol på, at vi har mistet de bedømmelsefrie rum; at ting i folkeskolen, ting på vores uddannelser ligesom kun er noget værd, hvis de bliver bedømt, og hvis man får karakterer for dem.
Og vi ved fra forskning, at lige præcis uddannelsesparathedsvurderingen er den bedømmelse, der har hængt tungest over de unges hoveder.
Den anden låge er studievalgsportfolioen, som de fleste i det her kongerige ikke ved hvad er – gudskelov, for nu ryger den væk igen.
Det var en politisk fiks idé og et symbol for bureaukrati i den danske folkeskole, opfundet direkte herinde på Christiansborg, fordi man ville styre de unges uddannelsesvalg i stedet for at stole på, at hvis der er nogen, der har en interesse i at finde en god uddannelse, så er det de unge selv og deres lærere.
Låge nummer tre har ikke noget med det her lovforslag at gøre, men handler om, at vi sænker klasseloftet, så der fremover i de mindste klasser ikke som maks. skal være 28 elever, men 26 elever.
Man kan ikke nå rundt til 28 elever i f.eks. 2. klasse, det er umuligt.
Man kan nok heller ikke nå rundt til 26 elever, men nu er vi da endelig på vej nedad.
Låge nummer fire handler om udsat skolestart eller ret til 1 år ekstra i børnehave, fordi der var børn som mig, som havde brug for et ekstra år børnehaven, fordi de var generte eller havde brug for mere tid i sandkassen, inden de skulle i skole.
De regler blev lavet om for nogle år siden, sådan at det havde man ikke længere ret til, og det gjorde, at der var alt for mange børn, der blev presset i skole, selv om de egentlig ikke var klar – et udtryk for den fart, vi har lagt ned over vores skolesystem.
Det er fire låger, der åbnes i december, og som på hver deres måde bryder med nogle af de negative strukturer, som politikere har lagt ned over vores unge, og som vi ved har presset dem.
Det er rigtig godt.
Så bliver det alligevel jul i år.
Mit største juleønske til ministeren skal dog her til sidst være, at vi gør noget ved det største problem, nemlig det, at der lige nu sker massive besparelser på den danske folkeskole – massive besparelser! – som fører til besparelser på nogle af de elever, der har det allersværest, og som gør, at klassekvotienterne stiger for de elever, der er lidt ældre.
Og den største julegave, vi kan give til os selv som samfund, er at investere mere i den danske folkeskole, end der bliver gjort i dag.
SF bakker op om forslaget.